Záznam z verejného prerokovania Návrhu zmien a doplnkov č. 1/2014
Územného plánu zóny Centrum – Podunajské Biskupice – Centrum, v znení zmien a doplnkov, s vlastníkmi pozemkov, na ktorých sa navrhujú nové zastavovacie podmienky a  s občianskou verejnosťou

Miesto konania: Miestny úrad MČ Bratislava – Podunajské Biskupice, Žiacka ul., č. 2, zasadacia miestnosť,
Dátum a čas konania: 10.12.2014 o 15,00 hod.
Prítomní: podľa prezenčnej listiny,

Pre riešené územie, územné zázemie Kazanskej ulice, z východu ohraničené Uzbeckou ulicou a zo západu Ulicou svornosti, je v súčasnosti schválený Územný plán zóny Centrum – Podunajské Biskupice spracovaný v roku 1996, v znení zmien a doplnkov z rokov 2001 a 2005. 
Táto dokumentácia je záväzným podkladom pre usmerňovanie investičnej činnosti vo vymedzenom území a je záväzným podkladom pre vydávanie stavebných povolení tunajším stavebným úradom.
Na  základe uznesenia Miestneho zastupiteľstva mestskej časti Bratislava – Podunajské Biskupice č. 403/2010-2014 zo dňa 3.6.2014, prijatého na základe Informácie o preskúmaní aktuálnosti Územného plánu zóny Centrum – Podunajské Biskupice, bol zahájený proces obstarávania zmien a doplnkov Územného plánu zóny Centrum – Podunajské Biskupice, v znení zmien a doplnkov z r. 2001 a 2005, na podklade schválených podnetov, s podmienkou zabezpečenia úplnej úhrady nákladov od fyzických alebo právnických osôb, ktorých potreba vyvolala obstaranie zmien a doplnkov územnoplánovacej dokumentácie.
V zmysle vyššie uvedeného uznesenia sa spracovatelia v textovej a grafickej časti dokumentácie zaoberali prioritne nasledovnými zmenami:
1.	Ul. svornosti – Prípojná: zvýšenie podlažnosti zástavby z 3 nadzemných podlaží (ďalej NP) na 5 NP – akceptovanie jestvujúceho stavu,
2.	Slovnaftská – Popradská: overenie vyššej podlažnosti potenciálnej zástavby, zo 4 NP na max.  podlažnosť 8 NP,
3.	Prípojná – Krajinská: zrušenie územnej rezervy pre dopravno-komunikačné a priestorové prepojenie vnútrobloku územia prostredníctvom novej obslužnej komunikácie so Slovnaftskou, resp. Kazanskou ulicou, ktoré je podmienené overením inej možnosti dopravného sprístupnenia vymedzeného územia,
4.	Kvetinárska – Nákovná – Podzáhradná: zrušenie území bez možnosti zástavby – odstránenie obmedzení v investičnej činnosti,
5.	Baltská: zrušenie regulatívov umožňujúcich výstavbu 3-podlažného bytového domu a ponechanie územia bez možnosti ďalšej zástavby,
6.	Kazanská – Uzbecká: overenie nového hmotovo-priestorového riešenia zástavby v dotyku s Kazanskou a s Uzbeckou ulicou, vzhľadom na jestvujúce technické limity zástavby (podzemný kolektor), bez zvýšenia intenzity využitia územia.
Podnet č. 1 a č. 2 spolu s novým pohľadom na dopravné riešenie križovatky Slovnaftská – Ul. svornosti a Kazanská ul. – Popradská ul. a s ohľadom na zrealizovaný 5 podlažný polyfunkčný objekt na križovatke iniciovali návrh novej potenciálnej zástavby vo vstupnej časti do centra Podunajských Biskupíc. Vzhľadom na skutočnosť, že obidve protiľahlé plochy v kvadrantoch križovatky Ulica svornosti – Slovnaftská (Slovnaftská – Popradská /podnet č. 2/ a Slovnaftská – Prípojná) možno považovať z hľadiska urbanistického za rovnocenné, ktoré je potrebné riešiť kompozične v rovnováhe, v podobnej urbanistickej hmotovo-priestorovej štruktúre, spracovatelia dokumentácie navrhli novú reguláciu zástavby aj v bloku Slovnaftská – Prípojná, ktorá sa stala súčasťou zmeny č. 1.
Ďalšie zmeny v dokumentácii boli vyvolané:
-	potrebou zosúladenia metodiky dokumentácie územného plánu zóny s vyšším stupňom územno-plánovacej dokumentácie, ktorú predstavuje Územný plán Hlavného mesta SR Bratislavy, r. 2007, v znení zmien a doplnkov,
-	úpravou regulácie zástavby (zníženie max. podlažnosti) v územiach s ukončenou stavebnou činnosťou, ktoré je z tohto dôvodu považované za stabilizované, 
-	novým pohľadom na čiastkové riešenia urbánnych priestorov a dopravných systémov (križovatka Slovnaftská – Ul. svornosti, križovatka Kazanská – Popradská), vyplývajúcich z odsúhlasených dopravných projektov.
Verejné prerokovanie návrhu zmien a doplnkov územného plánu zóny sa uskutočňuje v termíne od 10.11.2014 do 23.1.2015. V prerokovaní sú oslovené dotknuté orgány štátnej správy, samosprávy, správcovia verejného technického a dopravného vybavenia územia, občianska verejnosť a vlastníci nehnuteľností, na ktorých sa navrhujú nové zastavovacie podmienky.
V prípade potreby sa uskutočnia dorokovania nesúhlasných stanovísk.
Okresný úrad Bratislava, odbor štátnej správy starostlivosti o ŽP obvodu, uskutoční proces posudzovania vplyvov zmien strategického dokumentu, ktorým je Územný plán zóny Centrum – Podunajské Biskupice, na životné prostredie.
Po ukončení procesu verejného prerokovania bude potrebné vypracovať stanovisko obstarávateľa – mestskej časti, s pokynmi na spracovanie upraveného návrhu dokumentácie, ktorého súčasťou bude aj komplexné vyhodnotenie stanovísk uplatnených vo verejnom prerokovaní. Upravený návrh dokumentácie, spolu s výsledkami prerokovania,  bude predložený Okresnému úradu Bratislava, odboru výstavby a bytovej politiky, na posúdenie súladu návrhu územnoplánovacej dokumentácie a procesu jej obstarania s platnými právnymi predpismi,  podľa § 25 zákona č. 50/1976 Zb. o územnom plánovaní a stavebnom poriadku, v platnom znení (stavebný zákon).
Na podklade súhlasného stanoviska Okresného úradu Bratislava, odboru výstavby a bytovej politiky, bude možné predložiť dokumentáciu na schválenie Miestnemu zastupiteľstvu mestskej časti Bratislava – Podunajské Biskupice. Miestne zastupiteľstvo bude mať možnosť vo veci rozhodnúť nasledovne: 1) schváliť materiál zmien a doplnkov ako celok; 2) neschváliť  materiál zmien a doplnkov ako celok; 3) schváliť materiál zmien a doplnkov s vypustením niektorých zmien, ale za podmienky, že nesmie dôjsť k porušeniu súladu uvedenom v § 25 ods. 6 stavebného zákona (ods. 6: návrh územného plánu, ktorého obsah nie je v súlade so záväznou časťou územnoplánovacej dokumentácie vyššieho stupňa alebo s príslušnými všeobecne záväznými právnymi predpismi alebo ktorého postup obstarania a prerokovania nie je v súlade s príslušnými všeobecne záväznými právnymi predpismi, nemožno schváliť. Pokiaľ by prišlo k schváleniu napriek takémuto rozporu, schválenie je v celom rozsahu neplatné.) Súčasne bude schválené VZN, ktorým sa vyhlási záväzná časť  Územného plánu zóny Podunajské Biskupice – Centrum, v znení zmien a doplnkov.
Po schválení  návrhu zmien a doplnkov v miestnom zastupiteľstve, riešitelia spracujú čistopis Zmien a doplnkov Územného plánu zóny Centrum – Podunajské Biskupice, ktorý sa stane záväzným podkladom pre rozhodovanie stavebného úradu.
Priebeh verejného prerokovania bol nasledovný:
Ing. Borková (Miestny úrad MČ Podunajské Biskupice): privítala prítomných a oboznámila ich s obsahom procesu obstarávania dokumentácie zmien a doplnkov územného plánu zóny;
Ing. arch. Vaškovič, Ing. arch. Šoltés (spracovatelia dokumentácie): vysvetlili význam územného plánovania a vzťah územného plánu zóny k územnému plánu mesta; v skratke zhrnuli genézu územnoplánovacieho vývoja v území a prítomným poskytli výklad k prerokovávanému materiálu a k jednotlivým zmenám:
-v riešení lokalít 1 a 2 zachovali schválenú koncepciu Kazanskej ulice formou riešenia dvojpodlažného parteru s výškovými bodovými objektmi, prezentovali svoju víziu transformovania Kazanskej ako mestského bulváru so zeleňou,  regulovanou dopravou a zároveň príjemnejším priestorom pre pohyb peších. Svoj návrh prezentovali  škicami budúceho výzoru a charakteru územia; 
-do územného plánu zóny (UPN-Z) premietli nové názory na riešenie MUK Svornosti-Slovnaftská, ktorá už nevyžaduje tak rozsiahlu územnú rezervu,  ako  je zakonzervovaná v súčasnom UPN-Z;  
- pre riešenie križovatky Popradská-Kazanská-Prípojná-Krajinská  je na podklade spracovanej dokumentácie  vydané právoplatné územné rozhodnutie, z uvedeného dôvodu vyplynula pre architektov povinnosť premietnuť schválené riešenie križovatky do dokumentácie zmien a doplnkov. Tomuto riešeniu sa prispôsobila aj regulácia zástavby v území. Nakoľko pre dané územie považujú za vhodnejšiu  kruhovú križovatku  (priestorovo úspornejšia, spomalí dopravu na Kazanskej a prispeje k mestskému charakteru Kazanskej – vytvorenie bulváru) zakreslili ju do priestoru dotknutej križovatky  s cieľom vyvolať  odbornú a verejnú diskusiu na tému jej riešenia;
-ďalšie zmeny, vrátane lokality 6, nenavrhujú navyšovanie zástavby a neprinesú do územia zvýšenie intenzity jeho využitia;
Vzhľadom na skutočnosť, že sa niektorí občania nepredstavili menom, uvádzame ich stanoviská a otázky vo všeobecnej podobe.
Občianka položila otázku, či je možné zabrániť výstavbe v lokalite zmien a doplnkov č. 6 a ponechať v dotknutom území jestvujúcu zeleň a ak áno, dáva týmto podnet.
Ing. Borková, Ing. arch. Vaškovič: uviedli, že predmetom prerokovávaných zmien a doplnkov v lokalite 6 je overenie nového hmotovo-priestorového riešenia zástavby, vzhľadom na jestvujúce technické limity zástavby (podzemný kolektor), bez zvýšenia intenzity využitia územia. Predmetom zmien nie je zrušenie možnosti zástavby. V prípade, že zmena v predmetnej lokalite nebude poslancami schválená, zostane v platnosti pôvodný stav s jestvujúcim hmotovo-priestorovým riešením, nakoľko v zmysle platnej územnoplánovacej dokumentácie zóny sú pozemky, pre ktoré sa pripravuje konkrétny investičný zámer, určené na zastavanie;
Koncepcia formovania Kazanskej ulice ako mestskej triedy a riešenie centra Podunajských Biskupíc bola schválená v územnoplánovacej dokumentácii – Návrh zmien a doplnkov Územný plán zóny Centrum – Podunajské Biskupice  miestnym zastupiteľstvom v roku  a tým sa Územný plán zóny Podunajské Biskupice – Centrum, v znení zmien a doplnkov, stal záväzným právnym predpisom, „zákonom“, pre usmerňovanie a riadenie rozvoja územia na komunálnej úrovni, ktorý sú potenciálni investori v území povinní dodržiavať a rešpektovať. V súčasnosti platná  urbanistická koncepcia riešenia územia zóny bola verejne prerokovaná v období 10-12/ 2004, v súlade  s platnými právnymi predpismi,  kedy mali občania možnosť vyjadriť sa k návrhu funkčného využitia a priestorového usporiadania zóny.  Občanom bol poskytnutý dostatočný informačný i časový priestor pre oboznámenie sa s dokumentáciou i pre uplatnenie stanovísk a pripomienok, a to nad rámec požadovanej 30 dňovej lehoty podľa stavebného zákona, pričom v procese verejného prerokovania uplatnili spolu 100 stanovísk.  Z výsledkov verejného prerokovania nevyplynula potreba meniť navrhnutú koncepciu zástavby v dotknutom území.  Proces obstarania dokumentácie, vrátane jej verejného prerokovania,  bol preskúmaný a odsúhlasený nadriadeným orgánom územného plánovania, Krajským stavebným úradom v Bratislave.
Občan požiadal o  vysvetlenie návrhu  riešenia križovatky ulíc Popradská-Kazanská-Prípojná-Krajinská, nakoľko v kontakte s jej priestorom sa nachádza rozostavaná stavba bytového domu, ktorá, podľa jeho názoru, výrazne skomplikuje už aj tak nepriaznivú dopravnú situáciu v území. Vyjadril názor, že stavba bytového domu (pozn. bytový dom Mendelsohn) nemá navrhnutý dostatočný počet parkovacích miest.
Ing. arch. Šoltés: uviedol, že riešenie križovatky Popradská-Kazanská-Prípojná-Krajinská podľa dokumentácie pre územné konanie nepovažuje za vhodné a privítal by zo strany dotknutých subjektov zodpovedných za jej riešenie, podnet na jej preriešenie. Z pozície architekta musí v riešení územného plánu zóny rešpektovať právoplatné územné rozhodnutie vydané pre predmetnú stavbu;
Ing. Borková: uviedla, že pri umiestňovaní a povoľovaní stavby bytového domu Mendelsohn sa vyjadrovali dotknuté orgány, ktoré chránia verejné záujmy, medzi nimi aj krajský dopravný inšpektorát, ktorý posudzoval a odsúhlasil riešenie výjazdu z predmetnej stavby do priestoru Krajinskej ulice a posúdil, či je v projekte obsiahnutý dostatočný počet parkovacích miest v súlade s STN;
Občan požiadal o podrobnejšie vysvetlenie navrhnutého riešenia križovatky Ulice svornosti-Slovnaftská.
Ing. arch. Vaškovič: vysvetlil problematiku vývoja názorov na formovanie dopravného riešenia križovatky Ulice svornosti – Slovnaftská ul. formou mimoúrovňovej križovatky (MUK), kde smer Svornosti-Popradská je preferovaný ako priamy a stavebno-technicky je riešený ako mimoúrovňový. Uvedená stavba MUK je v územnom pláne Hl. mesta SR Bratislavy definovaná ako verejnoprospešná stavba.
Občianka položila otázku, či riešením dokumentácie môže dôjsť k vyvlastneniu pozemkov. 
Ing. Borková: vysvetlila, že návrh územného plánu zóny v sebe neobsahuje výpočet verejnoprospešných stavieb, z uvedeného dôvodu, predmetná dokumentácia nemôže byť podkladom pre vyvlastňovanie pozemkov a stavieb.
Mgr. Krippel (poslanec): uviedol, že vzhľadom na skutočnosť, že nie je možné zabrániť výstavbe v lokalite zmien a doplnkov č. 6, ktorá je vo vlastníctve súkromného investora, navrhne pozemky pri pošte, na ktorých sa tiež v súčasnosti nachádza zeleň a ktoré sú v správe mestskej časti, zadefinovať ako nezastaviteľné, aby mohli byť aj v budúcnosti využiteľné pre kultúrno-spoločenské aktivity občanov mestskej časti;
Ďalšia diskusia sa viedla k jednotlivým riešeným zmenám a k podrobnostiam procesu schvaľovania prerokovávaného materiálu.
Ing. Borková: uviedla, že obstarávanie územnoplánovacej dokumentácie a jej zmien a doplnkov je procesom hľadania zhody ohľadom budúceho priestorového usporiadania a funkčného využívania územia, ako aj procesom zosúlaďovania záujmov a činností ovplyvňujúcich územný rozvoj. Výsledok tohto procesu – schválená dokumentácia, resp. jej zmeny a doplnky – predstavuje formu dohody orgánu územného plánovania, ktorý obstaráva  dokumentáciu, s ostatnými partnermi v území, ktorí do procesu obstarávania a prerokúvania  územnoplánovacej dokumentácie vstupujú (orgány štátnej správy, samosprávy, správcovia a vlastníci verejného technického a dopravného vybavenia územia, fyzické a právnické osoby, ktoré sa podieľajú na využívaní územia a široká občianska verejnosť). Prezentované riešenie materiálu zmien a doplnkov je predložené na vyjadrenie názoru všetkých dotknutých subjektov.  Z uvedeného dôvodu  prítomných občanov požiadala, aby svoje stanoviská k prerokovávanému materiálu uplatnili v termíne do 23.1.2015 písomne, prostredníctvom podateľne úradu. Na stanoviská uplatnené po uvedenej lehote sa nebude prihliadať.
Prítomní boli informovaní, že záznam z rokovania bude zverejnený na internetovej stránke miestneho úradu www.mupb.sk.

Záznam vypracovali: Ing. Borková, Ing. arch. Vaškovič